***Отговор на въпрос от Румен Георгиев – народен представител от ПГ на БСП за България относно структурата на стойността на брутната продукция от отрасъл „Селско стопанство“ за периода 2014-2016 г., %***

**Уважаема госпожо Председател, уважаеми дами и господа!**

Съгласно прогнозните данни за икономическите сметки в отрасъл „Селско стопанство“ на Националния статистически институт за 2017 г., публикувани през м. февруари тази година, делът на „Растениевъдството“ в брутната продукция от отрасъл „Селско стопанство“ е 66,6%, на „Животновъдството“ – 24,5%, на селскостопанските услуги – 6,0% и на неселскостопанските неотделими второстепенни дейности – 2,9%. Спрямо предходната година се отчита нарастване на дела на подотрасъл „Животновъдство“ - от 23,6% на 24,5% и съответно намаление на дела на растениевъдния подотрасъл – от 67,7% на 66,6%.

На този етап няма налични прогнозни данни за 2018 г. по отношение на икономическите сметки за селското стопанство. Предвид спецификата на селскостопанското производство и по-специално дългия производствен цикъл в растениевъдството не би могло на този етап да бъде направено показателно сравнение между приноса на двата подотрасъла за 2018 г.

Действително, икономическите показатели сочат, че са налице трайно оформили се диспропорции в развитието на двата подотрасъла на земеделието, поради което потенциалът на целия отрасъл не може да се реализира в пълна степен. Влияние за това оказва натрупването на множество фактори както от по-далечното минало в годините на прехода, така и през последното десетилетие.

Присъединяването към ЕС осигури редица стимули и възможности за развитието на селското стопанство, но същевременно прилагането на някои от механизмите за подкрепа, особено директните плащания на площ, оказа противоречиво въздействие върху отрасъла. Съществен ръст постигнаха „Зърнопроизводството“ и „Производството на маслодайни култури“, но изостанаха подсектори като „Животновъдство“ и „Производство на плодове и зеленчуци“. Освен това членството в ЕС постави сектора в силно конкурентна среда както по отношение на производителност, качество и ефективност, така и по отношение на нивото на подкрепа с публични средства.

За да се преодолее дисбаланса между подсекторите беше направен сериозен анализ и равносметка на прилагането на инструментите и механизмите за подкрепа с европейски и национални средства. Позовавайки се на опита и грешките от предишния програмен период, за настоящия програмен период 2014 -2020 г. са предвидени значително повече стимули за подкрепа на подсекторите „Животновъдство“ и „Плодове и зеленчуци“.

Към настоящия момент от страна на Министерството се предприемат редица мерки, съобразени с възможностите на националния бюджет и рамката на интервенции, от които страната може да се възползва при прилагането на ОСП.

С оглед подобряване на устойчивостта на уязвими и чувствителни сектори, от 2015 г. се предоставя обвързана с производството подкрепа за животновъдството, производството на плодове, зеленчуци, протеинови култури и памук. Страната се възползва от максимално допустимия размер за тези средства – общо 15% от пакета за директни плащания. *За 2017 г. са предоставени 224 млн. лв. за обвързана подкрепа, от които 119 млн. лв. в животновъдството.*

Със средства от националния бюджет се предоставя преходна национална помощ за чувствителни направления в животновъдството – говедовъдство, овцевъдство и козевъдство, и в растениевъдството - за тютюнопроизводството. *За 2017 г. в животновъдството са предоставени 75 млн. лв., а в сектор тютюн 84 млн. лв.*

Съществено значение за повишаване на конкурентоспособността и пазарната ориентация на подсекторите на земеделието има финансова подкрепа за реализация на инвестиционни проекти чрез Програмата за развитие на селските райони.

Като резултат от заложените в нормативната уредба за прилагане на подмярка 4.1 „Подкрепа за инвестиции в земеделски стопанства“ критерии за подбор, даващи по-голяма тежест на проекти от приоритетни сектори и отрасли, най-голям дял от сключените договори по подмярката имат сектори „Плодове и зеленчуци” - 43% и „Животновъдство” – 40%.

Предоставя се и подкрепа по редица схеми за държавни помощи, приоритетно насочени към животновъдството.

*От изплатените 119 млн. лв. за държавни помощи през 2017 г. близо 104 млн. лв. са получени от различни поднаправления на животновъдния подотрасъл. За 2018 г. са предвидени 20% повече средства за държавни помощи в животновъдството.*

**БЛАГОДАРЯ ЗА ВНИМАНИЕТО!**