***Отговор на въпрос от Кристиан Вигенин – народен представител от ПГ на БСП за България относно неспособността на Българската агенция по безопасност на храните да се справи с последиците от обявената зараза от чума по дребните преживни животни***

Дами и господа народни представители! Уважаеми господин Вигенин! Много въпроси и тези смесвате в изложението, което правите, затова ми е трудно да ги разгранича. Тъй като по тях говорим от доста време, в следващия въпрос отново говорим по същите теми, моята препоръка, разбира се, Вие няма да се съобразите с нея, е да обединявате тези теми, за да не ги говорим непрекъснато. Предполагам, че и на тези, които ни слушат, им е омръзнало.

На 23 юни 2018 г. България уведоми Комисията и останалите държави членки за едно огнище на Чума по дребните преживни животни в три стопанства, където животните от тези стопанства пасат заедно в община Болярово, област Ямбол в България. На 28 юни 2018 г. бе обявено второ огнище на болестта в област Бургас. Предприети бяха мерките предвидени в Директива 92/119/ЕИО и .по-специално унищожаването на заразените стада и създаването на предпазни и надзорни зони около огнищата. Засилен беше и надзора в общините в съседство със засегнатите зони, както и в общините, разположени по границата на Съюза с трети държави.

Предприети бяха широкомащабни серологични изследвания в 20 км зона около огнищата. На 18 септември 2018 г. България уведоми Комисията и останалите държави членки за резултатите от тези изследвания, според които има установено наличие на животни с антитела срещу Чума по дребните преживни животни в стопанства, разположени в районите, в които вече са въведени ограничителни мерки, без да има отчетени клинични признаци на болестта. Някои от тези стопанства се намират много близо до границата между тези райони, с ограничителни мерки и останалата част от територията на България, където до момента няма съобщени случаи на това заболяване.

Поради местонахождението на серопозитивните животни и предвид отсъствието на клинични признаци се наложи да се разшири обхватът на района, в който се прилагат допълнителните защитни мерки спрямо Чумата по дребните преживни животни. Въвеждат се за изпълнение допълнителни защитни мерки в границите на новоопределения район, посредством които се забранява изпращането на пратки и определени продукти, добити от дребни преживни животни, с цел предотвратяване на евентуално разпространение на болестта.

**БЛАГОДАРЯ ЗА ВНИМАНИЕТО!**